作者:陳陶
標題:懷仙吟二首
內容:丹陵五牙客，昨日羅浮歸。赤斧尋不得，煙霞空滿衣。試於華陽問，果遇三茅知。採藥向十洲，同行牧羊兒。十洲隔八海，浩渺不可期。空留雙白鶴，巢在長松枝。雲溪古流水，春晚桃花香。憶與我師別，片帆歸滄浪。滄浪在何許，相思淚如雨。黃鶴不復來，雲深離別處。石渠泉泠泠，三見菖蒲生。日夜勞夢魂，隨波注東溟。空懷別時惠，長讀消魔經。